Boy Ecury

Segundo Jorge Adelberto (Boy) Ecury (☆ 23 di april 1922 na Aruba - † 6 di november 1944 na Waalsdorpervlakte, Hulanda) tabata un Arubiano luchado den resistencia durante Guera Mundial II. Ecury ta e unico Arubiano conoci pa a lucha den e resistencia.   

 Bida 
Ecury a nace den un famia catolico grandi, di mayornan Segundo Nicasio (Dundun) Ecury y Ana Paulina Wilhelmina Ernst. Dundun Ecury tabata un comerciante exitoso, yiu di Eugenio Candido Ecury cu a nace den sclabitud.  E cas unda e famia a biba den bario di Rancho, a keda restaura y ta unda e Museo Arkeologico Nacional Aruba ta lokalisa. Ecury a nace di shete yiu di en total diestres. Un di su rumannan, Nydia Ecury, tabata un docente, autor, traductor y actriz conoci. 

Su mayornan a manda Boy Ecury y su rumannan studia na Hulanda na edad jong. Ecury a gradua na 1937 na e St Louis Instituut na Oudenbosch, Haldenberge, Noord-Brabant. E tabata bibando na Tilburg na momento cu e invasion di e armada Aleman na Hulanda a tuma luga.

 Resistencia 
Ecury, enfureci door di e discriminacion, violencia y inhusticia cu e Di Dos Guera Mundial a trece na Hulanda, a dicidi for di comienso di drenta e resistencia contra e invasion Aleman. 

Hunto cu compañeronan di Corsou Luis de Lannoy y Delfinicio Navarro, Ecury a ehecuta diferente operacion pa sabotea e invasion Aleman na Hulanda. Entre otro, nan a causa explosion di trucknan Aleman, treinnan pa sali foi nan rails y tabata yuda sconde hendenan persegui door di e invasornan nazi y pilotonan aliado na Tilburg. Su grupo tabata comunica na Papiamento. Ecury a keda na Tilburg te cu 1942, ora cu e situacion a bira mucho peligroso p'e. Door di su color scur, e tabata facil pa reconoce, locual tabata haci su trabou den resistencia extra peligroso. El a sconde na diferente adresnan na Oisterwijk (Noord-Brabant), Delft y Rotterdam. Na Oisterwijk e tabata parti di un otro grupo di e resistencia.  Ecury tabata opera bou di un cedula falso riba nomber di H.P.E. Ernst, naci na Willemstad, Corsou, dia 29 di januari 1918. H.P.E. tabata e inisialnan di su ruman homber mayo, y Ernst tabata e fam di su mama.

Na 1944 el a join un asina yama 'knokploeg' na Den Haag. Kees Bitter tabata e persona cu a traiciona de Lannoy y a causa cu nan a arest'e 10 di februari 1944. Ecury a purba di yuda de Lannoy scapa for di prison na Utrecht, pero el a faya. Un par di luna despues, Bitter lo traiciona Ecury tambe.  thumb|240px|Noticiero Hulandes "Polygoonjournaal" di 1947 tocante entiero di Boy Ecury na Aruba.

 Morto 
Saliendo for di misa na Rotterdam dia 5 di november 1944, nan a aresta Ecury pa posesion di arma di candela. A transporta Ecury pa e Pentitentiaire Inrichting Haaglanden, miho conoci como 'Oranjehotel' (Polizeigefängnis, bou di control nazi) na Scheveningen. Eynan, nan a interroga y tortura Ecury pa informacion clave cu potencialmente lo hiba nazis na aresta otro miembronan di resistencia. Apesar di e tortura, Ecury no a duna nan e informacion. Nan a condena Ecury pa morto y dia 6 di november 1944 a fusil'e na Waalsdorpervlakte, un zona di duin den cercania di Den Haag. Tres aña a pasa prome cu otronan lo descubri su curpa. Su tata a laga transporta e curpa pa Aruba, unda a der'e cu honor militar. 

 Reconocemento 

 Aruba 
Dia 6 di november 1949 a devela un estatua na honor di Ecury na Oranjestad, Aruba. E estatua ta keda riba Plaza Boy Ecury na Lloyd G. Smith Boulevard.Boy Ecury en Familie Ecury Archief, Archieven.nl thumb|left|190px|Estatua di Boy Ecury na  L.G. Smith Boulevard, Oranjestad, ArubaE archivo di famia Ecury e keda digitalisa pa Archivo Nacional Aruba (ANA) y Nederlands Instituut voor Oorlogsdocumentatie.

Den añanan '80, Ted Schouten, cineasta y famia di Ecury, a produci un documentario pa TeleAruba tocante Boy Ecury. El a produci un buki tambe tocante Ecury durante e temporada aki. Na 2003, gobierno di Aruba a republica e buki bou di e titulo Boy Ecury, een Antilliaanse jongen in het verzet. 

Durante e Aruba Art Fair 2022 na San Nicolas a devela un mural cu su imagen na Filomena College, crea pa Esmeralda Kelly.Proyecto a finalisa: Mural di Boy Ecury tabata inspiracion dje studiantenan, 24ora.com (7 di november 2022)

Na 2024 gobierno di Aruba a decreta cu tur 6 di november, lo ta conmemora como e “Dia nacional pa Conmemora tur luchado di resistencia nacional y den reino.”A decreta dia nacional pa conmemora tur luchado di resistencia nacional y den Reino, 24ora.com (6 di novèmber 2024)

 Corsou 
Na su memoria a graba su nomber riba un di e campananan di e carillon, conosi como “De vier Koningskinderen”, cu ta instala desde aña 1952 riba e edificio di Museo di Corsou na Otrobanda, Corsou.

Na Corsou tin desde 1946 un caya cu e nomber Boy Ecuryweg. 

 Hulanda 
Cuarenta aña despues di su fayecemento, na 1984, Hulanda a otorga Ecury e Cruz Conmemorativo di Resistencia (Verzetsherdenkingskruis) pa su actonan heroico durante guera.

Na 2003 cineasta Frans Weisz y productor Sherman de Jesus, hunto cu Ted Schouten, a produci un pelicula tocante e bida di Boy Ecury. Actor Steve Hooi ta actua den e rol di Boy Ecury, mientras actor Felix de Rooy ta actua den e rol di Dundun Ecury, tata di Boy. IMDB. Descripcion di pelicula 'Boy Ecury' (2003).

Na 2010 a nombra un caya na honor di Ecury na Oisterwijk, unda Ecury a biba y sconde un temporada durante guera. Den e pelicula hulandes di 2014 tocante e heroenan di resistencia di Oisterwijck, titula Schaduwspel, e rol di Boy Ecury ta wordo hunga dor di e actor Jennau-Jean Louis.

Na 2016, municipio di Amsterdam a pidi ciudadanonan pa propone nomber pa e brug aki cu tabata sin nomber desde su construccion na 1990. E proposicion ganador di ciudadano Lex Uittenbogaard (naci na Aruba) tabata pa yama e brug pa Boy Ecury. Den e parti di e ciudad unda e brug aki ta situa, tin diferente luga cu ta carga nomber di un heroe di e resistencia den Segunda Guera Mundial. A aproba e proposicion aki y desde 2017 e brug na Amsterdam Nieuw-West ta yama Boy Ecurybrug. Peter Korrel: Bruggen van Amsterdam: Brug 788: Boy Ecurybrug. https://www.bruggenvanamsterdam.nl/romerostraat.htmOverheid.nl. Gemeenteblad Amsterdam. Vaststellen van Boy Ecurybrug in Nieuw-West Na 2024 municipio di Den Haag ta batiza un pasahe entre Wilhelmina van Pruisenweg y e Schenkkade na Bezuidenhout den Boy Ecurypassage.Boy Ecurypassage, Antilliaans Dagblad (19 di juni 2024)

 Buki y pelicula 
 Boy Ecury, een Antilliaanse jongen in het verzet, Ted Schouten, ISBN 90-5730-242-X, Walburg Pers, 1985.
 Boy Ecury, een Antilliaanse jongen in het verzet, documentario di Ted Schouten, 1985.
 Boy Ecury, pelicula dramatisa, dirigi pa Frans Weisz, 2003. Gouden Kalf 2003; Columbine Award USA 2004.
 Guia di Investigacion historico di Boy Ecury, Daniella Britt, Fundacion Amigonan di Archivo, Aruba 2019.

 Mira mas 
 George Maduro

 Link externo 
  Archivo di guera, NIOD
 erepeloton.nl
 Ecury, Segundo Jorge Adelberto (biografia), door di Ad van den Oord
 memphisfilm.net
 bevrijdingintercultureel.nl

Category:Hende
Category:Arubano konosí